# Виктор Демидов

Виктор Николаевич Демидов (1961 елның 6 июне, Алабуга, Алабуга районы, Татарстан АССР, ССРБ) — Россия дәүләт эшлеклесе, хокукчы, судья, ЭЭМ органнары хезмәткәре, отставкадагы милиция полковнигы. Юридик фәннәр докторы (2017). Татарстан Республикасы Конституция суды рәисе (2004—2014).

# Виктор Демидов
## Тормыш юлы

Виктор Николаевич Демидов 1961 елның 6 июнендә Татарстан АССРның Алабуга шәһәрендә туа. Әтисе — Николай Демидов, Эчке эшләр министрлыгы ветераны, әнисе — Елизавета Ильинична, тарих фәннәре кандидаты. Эне — Юрий (1963), полиция генерал-лейтенанты. 1983 елда «хокук белеме» белгечлеге буенча В. И. Ульянов-Ленин исемендәге Казан дәүләт университетының юридик факультетын тәмамлый.

# Виктор Демидов
## Тормыш юлы
### Педагогик, фәнни эш

1983 елда ССРБ ЭЭМ академиясе каршындагы Мәскәү юридик читтән торып уку филиалы Казан бүлегенә (хәзер Россия Эчке эшләр министрлыгының Казан юридик институты) укырга керә. Анда укытучы һәм җитәкче вазыйфаларын биләгән. 1983—1997 елларда укытучы, өлкән укытучы, җинаять хокукы, җинаять процессы һәм башкару-хезмәт хокукы кафедрасының җитәкчесе, 1997—1999 елларда криминология һәм җинаять-башкару хокукы кафедрасы башлыгы, ә 1999—2004 елларда институтның фәнни эшләр буенча урынбасары булып эшли. 1995 елда «Җинаять суд эшчәнлеге һәм матди чыгымнар» темасы буенча диссертация яклап, юридик фәннәр кандидаты гыйльми дәрәҗәсен ала. 2004 елда профессор исемен ала. Шул ук елны милиция полковнигы дәрәҗәсе белән отставкага чыга.
200дән артык фәнни хезмәт, шул исәптән монографияләр, дәреслекләр һәм уку әсбаплары авторы булып тора. конституциячел хокукта, җинаять һәм җинаять-процессуаль хокукта махсуслаша.
2017 елда «Кеше һәм граждан хокукларын һәм ирекләрен яклауның гомумдәүләт системасында Россия Федерациясе субъектларының конституциячел хөкеме» темасына юридик фәннәр докторы гыйльми дәрәҗәсенә диссертация яклый.
2004 елның 24 ноябрендә Татарстан Республикасы Конституция суды судьясы итеп сайлана, шул ук көнне, беренче суд рәисе С. Х. Нәфиевнең вафатыннан соң, аның рәисе итеп билгеләнә. 2010 елның 24 июнендә Татарстан Республикасы иминлек советы әгъзаларына кертелә. 2014 елның 30 ноябрендә, вәкаләтләр срогы тәмамлануга бәйле рәвештә, вазыйфадан азат ителә, шуннан соң Ф. Г. Хөснетдинов судның яңа рәисе итеп билгеләнә.
2015 елның 19 мартында Россия Федерациясе юстиция министрлыгының Татарстан Республикасы буенча идарәсе башлыгы вазыйфасына биләнә. 2020 елның 23 мартында Идел буе федераль округында Россия Федерациясе Президентының Тулы вәкаләтле вәкиле аппаратының Татарстан Республикасы буенча баш федераль инспектор вазыйфасына билгеләнә. 2020 елның 30 июнендә Татарстан Республикасы судьяларының квалификация коллегиясендә Россия Федерациясе президенты вәкиле була.

# Виктор Демидов
## Бүләкләр

* «Россия Федерациясенең атказанган юристы» мактаулы исеме (2013) — актив закон чыгару эшчәнлеге, законлылыкны ныгытудагы казанышлары, гражданнарның хокукларын һәм мәнфәгатьләрен яклауда һәм күпьеллык намуслы хезмәте өчен;
* «Татарстан Республикасының Атказанган юристы» мактаулы исеме (2006).
* Дуслык ордены (2020) — законлылыкны ныгытудагы, гражданнарның хокукларын һәм мәнфәгатьләрен яклаудагы казанышлары, күпьеллык намуслы хезмәте өчен;
* «Казанның 1000 еллыгы истәлегенә» медале (2006);
* «Фидакарь хезмәт өчен» медале (2010);
* Татарстан Республикасы Президенты рәхмәте (2014);
* «ТАССР төзелүгә 100 ел» медале (2021);
* Державин премиясе (2019) — «Кеше һәм граждан хокукларының һәм ирекләренең гомумдәүләт системасында РФ субъектларының конституциячел хөкеме» монографиясе өчен;
* В. А. Туманов исемендәге Премия (2015) — конституциячел хокук һәм хокук белеме өлкәсендә аерым казанышлары өчен.

# Виктор Демидов
## Шәхси тормыш

Хатыны — Нина Георгиевна, лаборатория диагностикасы өлкәсендә табиб-белгеч. Кызы — Елизавета, Россия ЭЭМ Казан юридик институтының җинаять процессы кафедрасы башлыгы, полиция полковнигы, юридик фәннәр докторы.